FRÅSEGN FRÅ ÅRSMØTET 2013

I

BERGEN OG OMLAND LOKALLAG

AV

LANDSLAGET FOR OFFENTLEGE PENSJONISTAR:

**OFFENTLEG TENESTEPENSJON UNDER PRESS**

*Bergen og omland lokallag, samla til årsmøte den 29.januar 2013 vil uttala følgjande:*

Gjennom massemedia har det dei første vekene i 2013 kome **sterke åtak på den modellen** **som gjeld for offentleg tenestepensjon**. Representantar frå næringslivet og politikarar ynskjer å reforhandla og gjera til inkjes den avtalen som UNIO, NTL(LO) og YS greidde å få i hamn i 2009, ein avtale som berga bruttogarantien om pensjon på 66 % av sluttløna, og som sikra ei god AFP-ordning. Takka vere at organisasjonane har forhandlingsrett i denne saka, makta dei å forhindra at offentlege tenestepensjonar vart like dårlege som dei fleste private tenestepensjonar er.

Desse talsmennene frå næringsliv og politikk ynskjer altså å innføra **same eller liknande ordningar** **for offentleg tenestepensjon som for privat tenestepensjon.**  Men private tenestepensjonar er stort sett dårlegare enn den offentlege tenestepensjonen,i alle fall dei private pensjonane som fungerer etter innskotsordninga, og det er dei fleste. Private tenestepensjonar er heller ikkje komne i stand etter forhandlingar mellom partane; dei er einsidig bestemte av lovverket og arbeidsgjevarane.

I debatten om offentlege tenestepensjonar har det kome fram **feilaktige påstandar**, t.d. at levealderjusteringa tek bort effekten av garantien om pensjon på 66% av sluttløna. Dette er direkte feil for dei fleste offentleg tilsette som er fødde før 1959. For dei som er fødde etter 1958 kan ein kanskje med ein viss rett hevda at effekten av garantien er borte, men levealderjusteringa gjeld alle modellar for pensjon og er ikkje spesifikk for den modellen som gjeld offentleg tenestepensjon. Det har også blitt hevda at offentleg tilsette ikkje kan kompensera for levealderjusteringa ved å stå lenger i jobben til såkalla ”nødvendig pensjonsalder”, men det kan dei . Det dei ikkje kan etter gamal modell dersom dei vil behalda bruttogarantien,er å ta ut såkalla ny fleksibel alderspensjon frå folketrygda frå dei er 62 år samstundes som dei står i full offentleg jobb. I sume aviser er dette forholdet hausa opp til å bli ei svær ulempe for offentleg tilsette, og er det kanskje også for eit lite mindretal, men svært sannsynleg ikkje for fleirtalet av offentlege pensjonistar.

Det har vidare kome fram **usaklege karakteristikkar av offentleg pensjon** i uttrykk som ”de luksuriøse offentlige pensjonsordningene” og i påstanden om at offentleg tilsette er ”en pensjonsadel”(Dagens Næringsliv 15.og 16, januar i år). Unio-leiar Anders Folkestad gav eit høveleg svar då han spurde om dei her tala om pensjonsordninga til t.d. ein sjukepleiar som etter eit langt yrkesliv får utbetalt om lag kr 300.000 i årleg pensjon!

Heldigvis avviser sentrale krefter i fagrørsla i offentleg sektor at dei angrar på oppgjeret i 2009; dei har **ingen planar om omkamp**. Ei anna sak er at ein kan tinga om detaljar, men altså ikkje om sjølve modellen for offentlege pensjonar.

Særleg klår avvising høyrer vi frå UNIO, men også NTL avviser omkamp.

Vidare er det positivt at krefter i LO ynskjer forhandlingsrett også om private tenestepensjonar, sjølvsagt ynskjer LO det, for å kjempa mot dei vanlege minimumsløysingane og til dels uoversiktlege tilhøva som rår mellom dei mange private tenestepensjonsordningane.

**Årsmøtet i Bergen og omland lokallag av LOP støttar UNIO’s klåre standpunkt i denne saka og reknar med at UNIO (saman med NTL/LO stat) viser musklar og står imot presset på offentleg tenestepensjon frå private næringslivsinteresser og frå politisk hald.**